Sam Smith konserte in Kaapstad gekanselleerSam Smith (Foto: Facebook) Big Concerts het aangekondig dat die oorblywende konserte van die Britse sanger Sam Smith se toer na Suid-Afrika afgestel is. Smith het Dinsdagaand vir die eerste keer in Kaapstad opgetree, maar moes na 45 minute die verhoog verlaat as gevolg van stem-spanning. Smith het sy “Thrill of it All”-toer op 13 April by die Ticket Pro Dome in Johannesburg afgeskop, en moes nog twee konserte na Dinsdagaand se mislukte konsert hou. Big Concerts het gesê alle verdere vertonings by die Grand Arena in Kaapstad, is gekanselleer. “Hierdie moeilike besluit is gemaak nadat Sam hulp van mediese spesialiste en sy span gekry het én nadat hy gisteraand sy konsert moes kortknip as gevolg van bekommernisse oor sy stem. “Sam is diep teleurgesteld dat hy nie voor sy aanhangers in Kaapstad kan optree nie, maar hy het tyd nodig om te rus.” Big Concerts het Smith sterkte toegewens en gesê hy is welkom om enige tyd terug te keer Kaapstad toe. Computicket sal outomaties terugbetalings aan alle kaartjiehouers doen na die kredietkaartnommer waarmee die kaartjies oorspronklik gekoop is. Persone wat kaartjies in ŉ winkel gekoop het, moet na hul naaste Computicket-betaalpunt gaan om hul terugbetaling te kry. Die sperdatum vir terugbetalings is 31 Mei 2019. Smith het nog niks oor die kansellasie op sosiale media gesê nie.